b'\n_START_ARTICLE_\nElza Obereigner\n_START_SECTION_\n\xc5\xbdivljenje in delo\n_START_PARAGRAPH_\nElza Obereigner se je rodila v dru\xc5\xbeini podpolkovnika Karla Kastla pl. Traunstatta, ki jo je \xc5\xbee od malih nog spodbujal k slikanju. V Gradcu, kamor je bil o\xc4\x8de po potresu leta 1895 preme\xc5\xa1\xc4\x8den, se je u\xc4\x8dila slikanja na obrtni \xc5\xa1oli, po vrnitvi v Ljubljano 1898 pa nadaljevala zasebni pouk pri avstrijskem slikarju Heinrichu Wettachu in se u\xc4\x8dila modeliranja pri \xc4\x8de\xc5\xa1kem u\xc4\x8ditelju Celestinu Misu. V letih 1901/1902 je postavila plasti\xc4\x8dno skupino otrok v naravni velikosti za Kranjsko hranilnico, prav tako pa je na nate\xc4\x8daju za Kranjsko hranilnico zmagala z delom Dobrodelnost, relief sv. Barbare in doprsna kipa cesarja Franca Jo\xc5\xbeefa I. in cesarice Elizabete za artilerijsko voja\xc5\xa1nico v Ljubljani in 1902 modelirala za kapelo garnizijske bolni\xc5\xa1nice Kristusovo glavo. To leto se je udele\xc5\xbeila 2. slovenske umetni\xc5\xa1ke razstave z doprsnimi kipi in tremi slikami, narejenimi v oljni tehniki. Komentar v listu Dom in svet hvali njena dela._NEWLINE_Do leta 1910 je v Ljubljani naslikala ve\xc4\x8d slik, portretov in napravila tudi nekaj kipov. Leta 1910 je bila na \xc5\xa1tudijskem potovanju v Pragi, Dresdenu in Berlinu, naslednje leto pa v Innsbrucku, Z\xc3\xbcrichu, Luzernu in na Dunaju. Tega leta se je poro\xc4\x8dila s stotnikom pl. Obereignerjem in se preselila v Celovec, kjer je napravila nekaj portretov. Ob za\xc4\x8detku svetovne vojne se je vrnila v Ljubljano, slikala v olju in pastelu in naredila vrsto portretov. V letih 1927\xe2\x80\x931934 so nastale slike sv. Tadeja in Ludovika za ljubljansko fran\xc4\x8di\xc5\xa1kansko cerkev, 2 banderi za cerkev Marije pomo\xc4\x8dnice na Rakovniku in bandero za Kleinkirchheim na Koro\xc5\xa1kem._NEWLINE__NEWLINE_Elza Obereigner bi lahko veljala za zadnjo miniaturistko v Evropi, saj je skoraj vse do smrti slikala miniature, tako portretne kot vedute Ljubljane. _NEWLINE_V zadnjem \xc4\x8dasu se odkriva tudi njen mladostni kiparski opus, ki ka\xc5\xbee odlo\xc4\x8dno in lepo potezo. Leta 2018 je bila v Mestnem muzeju v Ljubljani postavljena reprezentativna razstava njenih del, tako slikarskih kot kiparskih.'